Dímítrí Medvedev forsætisráðherra Rússlands og ríkisstjórn hans sögðu óvænt af sér í dag , einungis örfáum klukkustundum eftir að Vladimír Pútín forseti landsins kynnti umfangsmiklar breytingar sem hann ætlar sér að gera á stjórnarskrá landsins . Breytingar eru sagðar leiða til þess að arftaki Pútíns verði valdaminni í forsetaembættinu en hann er í dag samkvæmt núverandi stjórnarskrá landsins , en Pútín þarf samkvæmt stjórnarskrá landsins að hætta sem forseti árið 2024 og má ekki bjóða sig fram aftur . Fyrirhugaðar breytingar , sem Pútín kynnti í ræðu í Dúmunni í dag , munu færa völd frá forsetaembættinu og til þingsins og ríkisráðs landsins , en það síðarnefnda hefur ekki mikil formleg völd í dag . Pútín sagði að breytingarnar yrðu lagðar fyrir þjóðina í þjóðaratkvæðagreiðslu . Muni breyta valdajafnvægi í stjórnkerfinu „ Þessa breytingar , þegar þær taka gildi , munu kynna til sögunnar allmiklar breytingar , ekki bara á fjölda stjórnarskrárákvæða , heldur öllu valdajafnvæginu , framkvæmdarvaldinu , löggjafarvaldinu og dómsvaldinu , “ sagði í yfirlýsingu frá Medvedev er hann tilkynnti um afsögn sína og ríkisstjórnarinnar . „ Í þessu samhengi hefur ríkisstjórnin í núverandi mynd sagt af sér , “ sagði forsætisráðherrann . Stjórnarráð rússneska ríkisins í Moskvu . AFP Stjórnmálaskýrendur erlendra miðla segja ljóst að Pútín hafi tekið ákvörðunina um að ríkisstjórnin segi af sér , en ekki liggi fyrir nákvæmlega í hvaða tilgangi . Pútín hefur falið Medvedev að taka við næstæðsta embætti þjóðaröryggisráðs Rússlands . Forsetinn sjálfur er þar æðsti maður . Heimildir BBC herma að ráðherrar í ríkisstjórn Rússlands hafi ekki vitað af því að til stæði að tilkynna um afsögn ríkisstjórnarinnar í dag . „ Þetta var algjörlega óvænt , “ segir einn heimildarmaður innan rússnesku stjórnarinnar . Fram kemur í frétt New York Times að Mikhail V. Mishustin , lítt þekktur embættismaður , sem hefur verið ríkisskattstjóri Rússlands , hafi í kvöld verið skipaður nýr forsætisráðherra Rússlands . Ekki kemur skýrt fram hvort hann muni gegna embættinu til bráðabirgða eða frambúðar .